
	Cavccagorsa-Ansamukka jaktfelt v/Willy Larsen

 


FELLINGSTILLATELSE PÅ JERV I NORDREISA

Viser til brev av 08.09.02 med søknad om uttak av 3 jerv i området Straumfjord til Reisadalen i Nordreisa kommune fra Nordreisa sau og geitalslag samt telefonsamtaler med Hugo Bjørnnes ukene 37,38 og 39. Bakgrunnen for søknaden er store tap av sau i deler av området.

Vedtak

Fylkesmannen i Troms gir med dette fellingstillatelse på en (-1-) jerv i deler av Nordreisa kommune nærmere angitt i vilkår knyttet til fellingstillatelsen. Fellingstillatelsen  gjelder i tidsrommet 26 september til og med 30 september 2002 .
Grunnlaget for avgjørelsen

Tillatelsen er gitt med hjemmel i § 12 i Lov om viltet (Viltloven) av 29. mai 1981 nr. 38, med senere endringer, og  § 3 i ”Forskrift om forvaltning av bjørn, jerv, ulv og gaupe” av 30.06.00, jf Direktoratet for naturforvaltnings (DN) brev av 31.05.2002 der fylkesmannen i  Troms er gitt myndighet til å forvalte betinget fellingstillatelse på 2 jerver i Troms, innen gitt tidsramme og under gitte vilkår. 

Fellingstillatelse kan gis for å forhindre at jerv gjør skade på bufe eller tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning. Ved avgjørelsen skal det særlig tas hensyn til:

· Størrelse og sammensetning av vedkommende rovviltbestand

· Områdets betydning som beitemark

· Skadenes omfang og utvikling

· Potensiale for framtidige skader

Begrunnelse 

Fellingstillatelsen gis på bakgrunn av registreringer av jerv gjort i området, betydelige tap av sau og lam i området tidligere år, områdets betydning som beiteområde for sau og potensialet for skade i kommende beitesesong. Fellingstillatelsen gis for å forhindre fremtidig skade på sau og skal være rettet mot det området som har hatt de største skadene i beitesesongen 2002. Fellingstillatelsen gis til et elgjaktfelt i Reisadalen som jakter på statsgrunn. Dermed vil det være mulig å få et mer effektivt uttak i skadeområdet, da jegerne oppholder seg mye i terrenget.

Følgende forhold er vektlagt:

    ●    Skadeomfang og skadeutvikling og områdets betydning som beiteområde.

I Nordreisa slippes det årlig ca. 10 000 sau/lam. I fjor ble det søkt om erstatning for 1250 lam og 247 sau, og det ble gitt erstatning for 844 lam og 141 sau. Skadene kommer oftest seint i beitesesongen og jerv antas å være den største skadevolder. Det er også denne sesongen rapportert om store tap, og ca. 15 sau og lam er dokumentert drept av jerv siste uke i området Rongadalen-Svartfoss. I området Durmålskardet-Rongadalen er det også rapportert om betydelige skader denne sesongen. I det sist nevnte området er nå mesteparten av sauen sanket ned. 

· Jervebestanden

Bestandssituasjonen for jerv i Troms vurderes å være god. Det ble på seinvinteren 2002 lagt ned et betydelig arbeid med å få frem et godt bestandsestimat på jerv i Nordreisa, samt i deler av Kåfjord og Kvænangen. Det ble utført en omfattende sporingsaksjon hvor det ble funnet spor etter min. 9 og maks. 14 jerv i dette området. Det ble samme periode også lagt et betydelig arbeid med hiregistrering av jerv i Nordreisa og i kommunene rundt. Det har på grunn av vanskelige forhold, med lite snø og tidlig snøsmelting vært vanskelige forhold for hiregistrering. Det ble imidlertid registrert 2 ynglinger, i Kåfjord i Nordreisa, under dette arbeidet. 

Under lisensjakten i vinter ble det felt en hann jerv og en tispe i hhv. Røyeldalen og ved Bilto i Reisadalen. Ut fra kjent avgang og de registreringer som er gjort i kommunen og i andre områder av Troms 2002, anser fylkesmannen at felling av en jerv i dette området ikke kommer i konflikt med målsetningen om en sammenhengende levedyktig bestand av jerv i Nord-Norge og Nord-Trøndelag. 

· Forebyggende tiltak

Fylkesmannen har i brev av 11.05.01 søkt DN om 300 000 i ekstramidler til framskutt nedsanking i området og området er et av de områdene som vil bli prioritert ved fordeling av de midler som Rovviltutvalget i Troms har satt av til framskutt nedsanking.  Det er fra Nordreisa sau og geitalslag etablert organisert tilsyn i området.  

Klageadgang

Fylkesmannens vedtak kan påklages til Direktoratet for naturforvaltning innen tre uker etter mottakelse av dette brev.  Eventuell klage begrunnes og sendes gjennom Fylkesmannen i Troms.

Følgende vilkår er knyttet til nedenfor gitte fellingstillatelse:
1. Fellingstillatelsen gjelder på jaktfelt Geira-Cavccasgorsa, og Cavccagorsa-Ansamukka som begge ligger på statlig grunn i Reisadalen. Tillatelsen gjelder i tidsrommet 25.09.02 til og med 30.09.02. 

2. Fellingslaget  består av jegere fra Cavccagorsa-Ansamukka jaktfelt. Fellingsleder er Willy Larsen og laget består ellers av Tore Hoås, Walter Andersen og Geir Andreassen. Kjetil Bjørklid fra Fjelltjenesten, avdeling Storslett, skal fungere som kontaktperson mellom Fylkesmannen og leder i jaktfeltet, Willy Larsen 

3. Fellingsleder er ansvarlig for å gjøre dette brevet kjent for fellingslaget, samt å kontrollere at jegerne har oppfylt kravene om avlagt storviltprøve i 2002 ved jakt med rifle, og innbetalt jegeravgift for inneværende jaktår 02/03. Kun personer som er innmeldt og registrert hos Fylkesmannen kan delta på denne fellingstillatelsen.

4. Tispe i følge med unger er unntatt fra fellingstillatelsen. Fellingstillatelsen skal rettes mot det området hvor det vanligvis er størst konsentrasjoner av sau og størst sannsynlighet for tap. 

5. Ved felling skal det nyttes våpen og ammunisjon som er godkjent for felling av gaupe og rådyr. Minimum kaliber er Remington kal. 222 med minimum anslagsverdi på 980 joule på 100 meters avstand. Ved jakt med rifle skal det brukes ekspanderende prosjektil.  Jaktes det med rifle stilles det også krav om at oppnevnt jeger har avlagt skyteprøve for storviltjakt i 2002 med det våpen som nyttes. Hagle tillates også brukt ved fellingen.

6. Etter viltlovens § 52, siste ledd, gir DN dispensasjon slik at løs hund kan brukes under forsøk på felling dersom dette anses som aktuelt. Nødvendige tillatelser i henhold til bufelov og reindriftslov må innhentes av jaktlaget hos lensmannen.

7. Oppnevnte jegere forplikter seg til å utøve jakta på en human og sikkerhetsmessig forsvarlig måte, jfr viltlovens § 19. Den/de som måtte såre jerv under forsøk på felling i henhold til tillatelsen, plikter å gjøre det de kan for å få avlivet jerven. Vedkommende plikter å forvisse seg om påskutt dyr er truffet. Dersom pliktig ettersøk første dag er uten resultat, skal fylkesmannen og politimyndighet umiddelbart underrettes. Fylkesmannen avgjør hvordan videre ettersøk skal ledes. Medlemmene i jaktlaget skal, hvis annet ikke er avtalt, uten godtgjørelse bistå forvaltningsmyndighet eller politimyndighet i det videre ettersøk, jfr. § 6 i Forskrift om forvaltning av jerv, bjørn, ulv og gaupe.

8. Når felling av jerv har skjedd, skal dette omgående meldes til Kjetil Bjørklid, Statskog på tlf 77767982/94898692/41239952, kommunen og lensmann. Tid og sted for fellingen skal oppgis.

9. Jerv som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra forvaltningsmyndighet. Felt jerv skal behandles på en slik måte at byttets verdi ikke forringes unødig.

10. Felt dyr skal så raskt som mulig og i nedfrosset tilstand, sendes til Norsk Institutt for Naturforskning (NINA), Tungasletta 2, 7485 Trondheim. Nedfrosset vare bør imidlertid ikke sendes rett før en helg, da dette kan medføre at dyret kan tine før denne blir avhentet.

Fylkesmannen skal holdes løpende orientert om resultatet av fellingsforsøket og skal rådføres ved viktige avgjørelser. Alle observasjoner av jerv skal registreres. Ved observasjon av tispe i følge med unger skal fylkesmannen kontaktes umiddelbart. Alle funn av kadaver skal meldes til og undersøkes av lokale rovviltkontakter.

All jakt stanses ved fellingstillatelsens utløp, eller hvis fylkesmannen av andre årsaker finner å måtte stoppe jakta. 

Tillatelsen ble gitt til Kjetil Bjørklid pr. e-mail og distribueres til fellingsleder 25.06.02 kl 1115.

Med hilsen

Knut M Nergård e.f.

fylkesmiljøvernsjef




Cathrine Henaug









rovviltkonsulent

Vedlegg:    Kart over området til jaktfelt Cavccagorsa-Ansamukka

Kopi:
Statens naturoppsyn

Direktoratet for naturforvaltning



Norsk Institutt for naturforskning NINA-NIKU



Fylkesmannen i Finnmark



Fylkesmannen i Nordland



Fylkesmannen i Nord-Trøndelag



Nordreisa kommune 



Reindriftsforvaltningen i Troms, 9220 Moen



Troms sau- og geitalslag, postboks 71, 9100 Kvaløysletta



Troms Reindriftssamers fylkeslag, Kristine Eira, 9465 Tennevoll



Rådgivende rovviltutvalg i Troms v/Ole K Andreassen

Jervenemnda for Nord-Norge/Nord-Trøndelag v/ John Helge Steinnes, 9042 Laksvatn



Landbruksavdelingen, Her



Statens Dyrehelsetilsyn, Harstad



Lensmannen i Nordreisa 



Dyrevernsnemnda i Nordreisa veterinærdistrikt 9151 Storslett

Kopi:

	Telefon:

77 64 20 00
	Telefaks:

77 64 21 39
	Postadresse:

9291 Tromsø
	Besøksadresse:

Strandveien 13, 9007 Tromsø
	E-postadresse:

postmottak@fm-tr.stat.no

